קיה קרניבל

קיה קרניבל (בקוריאנית: 기아 카니발) היא מכונית מיניוואן בגודל מלא שמייצרת חברת קיה מוטורס החל משנת 1998.

הקרניבל היא המכונית הפרטית הגדולה ביותר שמייצרת חברת קיה, ומיועדת להסעת שבעה עד אחד-עשר נוסעים.

היסטוריה

דור ראשון (1998–2006) 
הדור הראשון של קיה קרניבל הוצג לראשונה בעולם בשנת 1998 כרכב מיניוואן גדול ומרווח, בגרסאות של שישה ושל שבעה נוסעים, ונועד להתחרות ברכבים כמו טויוטה פריוויה ומאזדה MPV.

בשנת 2002 עבר הקרניבל מתיחת פנים.

הנעה 
הדור הראשון שווק בישראל במהלך השנים עם שלושה יחידות הנעה, כולן עם תיבת הילוכים אוטומטית עם ארבעה הילוכים:
 מנוע טורבו-דיזל בנפח של 2,900 סמ"ק המספק כ-135 כוחות-סוס ומהירות מרבית של 170 קמ"ש.
 מנוע בנזין v6 בנפח 2,500 סמ"ק המספק של כ-165 כוחות-סוס ומהירות מרבית של כ-170 קמ"ש.
 מנוע טורבו-דיזל בנפח של 2,900 סמ"ק המספק כ-144 כוחות-סוס ומהירות מרבית של כ-167 קמ"ש.

מידות 
 אורך: 4,925 מ"מ.
 רוחב: 1,900 מ"מ.
 גובה: 1,735 מ"מ.
 בסיס גלגלים: 2,905 מ"מ.

בטיחות 
אבזור הבטיחות כלל בעיקר 2 כריות-אוויר ו-2 כוכבי בטיחות במבחן הריסוק.

דור שני (2006–2012) 
הדור השני של הקרניבל הושק בעולם בשנת 2006, ונועד להתחרות ברכבים כמו טויוטה סיינה והונדה אודיסיי.

הדור השני הוצע עם שני אורכי מרכב: מרכב ארוך - שנועד בעיקר לשוק האמריקאי, ומרכב קצר יותר - שנמכר ביתר השווקים.

הקרניבל עבר מתיחת פנים בשנת 2009, שעיקרה היה שינויים קלים בעיצוב החיצוני בלבד.

תחילת השיווק בישראל הייתה בשנת 2006, שם שווק הקרניבל בגרסה האירופאית הקצרה יותר, עם שבעה מושבים.

הנעה 
הדור השני הוצע בישראל עם שתי יחידות הנעה:
 מנוע טורבו-דיזל בנפח 2,900 סמ"ק המפיק כ-185 כוחות סוס ומהירות מרבית של כ-194 קמ"ש, ותיבת הילוכים אוטומטית עם ארבעה הילוכים.
 מנוע בנזין בנפח של 2,700 סמ"ק ושישה בוכנות המספק כ-189 כוחות-סוס ומהירות מרבית של כ-182 קמ"ש, לצד תיבת הילוכים אוטומטית בעלת ארבעה הילוכים.

מידות 
 אורך: 4,810 מ"מ.
 רוחב: 1,985 מ"מ.
 גובה: 1,815 מ"מ.
 בסיס גלגלים: 2,890 מ"מ.

בטיחות 
אבזור הבטיחות כלל 6 כריות-אוויר, בקרת יציבות אלקטרונית ו-4 כוכבי בטיחות במבחני הריסוק.

דור שלישי (2014–2020) 
הדור השלישי הוצג לראשונה בתערוכת הרכב בניו-יורק בחודש אפריל 2014 לאחר שנתיים של הפסקה מהייצור, כמתחרה למיניוואנים גדולים כמו סאנגיונג רודיוס, טויוטה סיינה, הונדה אודיסיי וקרייזלר גראנד-וויאג'ר.

הגיע לישראל בנובמבר 2015, שם שווק לראשונה ברמת-גימור אחת, עם שמונה מקומות ישיבה ומנוע 3.5 ליטר.

הדור השני של הקרניבל הציג קפיצת מדרגה משמעותית כמעט בכל התחומים, עם עיצוב מודרני, שלדה חדשה, חומרים איכותיים, אבזור מודרני ומנועים גדולים וחזקים בהרבה מהדורות הקודמים.

בשנת 2018 עבר הדגם מתיחת פנים, שכללה בעיקר שינויים עיצוביים קלים, תוספת אבזור ומערכות בטיחות מתקדמות.

הנעה 

בישראל שווק הקרניבל עם יחידת הנעה אחת: מנוע בנזין v6 בנפח של 3,300 סמ"ק עם הספק מרבי של כ-276 כוחות-סוס ומהירות מרבית של כ-190 קמ"ש, לצד תיבת הילוכים אוטומטית בעלת 6 הילוכים.

ברחבי העולם שווקה הקרניבל גם עם מנוע טורבו-דיזל חזק וחסכוני יותר.

מידות 
 אורך: 5,115 מ"מ.
 רוחב: 1,985 מ"מ.
 גובה: 1,755 מ"מ.
 בסיס גלגלים: 3,060 מ"מ.

בטיחות 
אבזור הבטיחות כולל 6 כריות-אוויר ובקרת יציבות אלקטרונית, כאשר במהלך מתיחת הפנים התווספו מספר מערכות בטיחות אוטונומיות, כגון בלימת חירום אוטונומית ומערכת להתרעה על סטייה מהנתיב. הדגם השלישי נבחן במבחני הריסוק האמריקאים וקיבל ציונים גבוהים.

דור רביעי (2020-היום) 
הדור הרביעי של קיה קרניבל נחשף בדרום-קוריאה ביולי 2020 עם עיצוב ייחודי המדמה רכב suv, במטרה להתחרות גם בדגמי ה-suv הפופולריים.

קיה קרניבל דור 4 משווק בעולם בגרסאות של 7, 8 או 9 מקומות ישיבה ואף בגרסאות של 11 נוסעים במספר שווקים באסיה, בדומה לדור השלישי. בישראל משווק הקרניבל על ידי ידי היבואן הרשמי טלכאר בגרסאות עם שבעה מושבים בלבד, אך ביבוא המקביל הקרניבל משווק גם בגרסאות עם שמונה מושבים.

ביולי 2021 חשפה קיה גרסה מפוארת וייחודית לדגם בשם "קיה קרניבל היי-לימוזין", עם גג מוגבה לטובת מרווח פנים משופר משמעותית. שורות המושבים האחוריות הוסבו לצמד מושבים גדולים ומאובזרים, עם מרווח רגליים עצום, לצד תוספות אבזור נוחות נרחב ומפנק. 

יחידת ההנעה היחידה בגרסה זו היא מנוע הבנזין 3.5 ליטר עם 272 כוחות-סוס.

שיווק הדור החדש בישראל החל בחודש אפריל 2021.

הנעה 
הדור הרביעי משווק ברחבי העולם עם שני יחידות הנעה:
 מנוע טורבו-דיזל בנפח 2,200 סמ"ק המספק 201 כוחות-סוס ומהירות מרבית של כ-202 קמ"ש, לצד תיבת הילוכים אוטומטית בעלת 8 הילוכים.
 מנוע בנזין עם שישה בוכנות בנפח של 3,500 סמ"ק, המספק 272 כוחות-סוס ומהירות מרבית של כ-190 קמ"ש..

מידות 
 אורך: 5,160 מ"מ.
 רוחב: 2,000 מ"מ.
 גובה: 1,780 מ"מ.
 בסיס גלגלים: 3,090 מ"מ.

בטיחות 
אבזור הבטיחות כולל בין היתר 7 כריות-אוויר, בקרת יציבות אלקטרונית ומגוון מערכות בטיחות פסיביות ואקטיביות.

גלריה

קישורים חיצוניים

הערות שוליים 

ערכים שבהם תבנית אתר רשמי אינה מתאימה להוספה אוטומטית
קרניבל
מיניוואנים
דגמי מכוניות שהושקו ב-1998